'Meer as net vis en wit huisies' | Netwerk24
'Meer as net vis en wit huisies'
Weskussers, en diegene wat lief is vir die streek, kan eersdaags weer op Cape Town TV (kanaal 263) na 'n nuwe episode van Weskus Goeters kyk. Dit word deur Elton Lesch vervaardig.
" 'n Kraakvars nuwe Afrikaanse stem op die kassie."
Só beskryf Elton Lesch Weskus Goeters wat elke tweede Woensdag op CTV en DStv se kanaal 263 te sien is.
Lesch is die aanbieder van dié program en beskryf dit as iets "deurie Weskus, oorie Weskus en virrie Weskus" wat handel oor die Weskus se mense, gewoontes, tradisies, karakters, kos en musiek.
Die program het die lig gesien ná 'n goeie verhouding wat die afgelope drie jaar met Cape Town TV opgebou is.
Cape Town TV is 'n gemeenskaps­kanaal wat reeds ander projekte van Lesch soos sy flieks Soewaar as die tiene bloue Jirre - die storie van Ronald Williams asook sy nuutste fliek Bye, Bye Slippersbaai uitgesaai het.
Die nuutste projek tussen die Weskus-kunssentrum en Cape Town TV is die tweeweeklikse Weskus Goeters.
Die hele program word vervaardig deur 'n span van die Weskus en Lesch as die aanbieder en ook uitvoerende vervaardiger.
"Die doel van die program is om die Weskus ten toon te stel, veral die gewone Weskusser en sy kleurryke karakters. Die Weskus gaan oor veel meer as vis en wit huisies langs die see," sê Lesch.
"Hier is gewone mense met unieke stories en vaardighede wat die lewe 'n lus maak."
Woensdag 11 September om 18:30 sal die tweede van die 24 episodes uitgesaai word.
Die groep wat die program vervaardig, doen dit vrywillig as 'n gemeenskaps­projek om die Weskus te bemark, meen Lesch.